**KAIP TAISYKLINGAI ĮVARDYTI PAREIGAS?**

Įmonių, įstaigų ir organizacijų vadovų, padalinių vadovų pareigų pavadinimai vartotini su kilmininko formos priklausomuoju žodžiu, taigi taisyklinga būtų: **technikos direktorius, komercijos direktorius, finansų direktorius, fondo valdytojas** ir t. t.

Jei vadovas turi pavaduotojų, jų veiklos barui nusakyti vartojama naudininko forma, pavyzdžiui: **direktoriaus pavaduotojas komercijai, direktoriaus pavaduotojas gamybos reikalams** (arba tiesiog **gamybai**), **viršininko pavaduotojas ryšiams su užsieniu**ir t. t.

Patarėjų, referentų, konsultantų pareigų pavadinimai gali būti sudaromi su žodžio klausimai įnagininku, pvz., **patarėjas užsienio politikos klausimais**, **patarėjas ekonomikos klausimais**, **patarėjas ryšių su užsieniu klausimais** ir t. t.

 **KUO SKIRIASI VYRIAUSIAS IR VYRIAUSIASIS?**

Pareigoms įvardyti vartojama tik įvardžiuotinė žodžių vyriausias, vyresnis forma, pav.: **vyriausiasis buhalteris, vyriausiasis inžinierius, vyresnysis specialistas**. Žodžiai vyriausias ir vyresnis apibūdina žmogų ne pagal rangą, o pagal amžių.

 **PAREIGŲ PAVADINIMAI IŠ KELIŲ ŽODŽIŲ**

Kaip taisyklingai rašyti pareigų pavadinimą, kai jį sudaro ne vienas, o keli žodžiai? Kada reikia rašyti brūkšnelį, o kada ne?

Jei antras žodis paaiškina, papildo pirmąjį, brūkšnelis nerašomas, pvz.: **mokytojas ekspertas, gydytojas terapeutas, auklėtojas metodininkas**. Jei kalbame apie dvi lygiavertes specialybes, brūkšnelį turime rašyti, pvz.: **sekretorius-referentas**, **redaktorius-vertėjas**, **dizaineris-maketuotojas**.

Pareigų pavadinimai paprastai rašomi **mažąja raide**, pvz.: prezidentas, ministras pirmininkas, profesorius, direktorius. Tačiau stilistiniais sumetimais aukščiausių pareigūnų pavadinimai gali būti rašomi didžiosiomis raidėmis, pvz.: Lietuvos Respublikos Prezidentas, Lietuvos Respublikos Seimo Pirmininkas, Lietuvos Respublikos Ministras Pirmininkas, Jungtinių Tautų Generalinis Sekretorius. Oficialiuose raštuose, prašymuose didžiąja raide rašomas bet kurio pareigūno, į kurį kreipiamasi, pavadinimas, pvz.: Teisingumo Ministrui, Vilniaus universiteto Rektoriui.

 **AR GALIMA DIRBTI „DIRBTI PAREIGOSE“?**

Pasakymas dirbti pareigose yra netaisyklingas. Daiktavardis **pareigos** žymi darbo ar tarnybos vietoje turimą statusą bet ne pačią vietą, todėl vietininkas pareigose nevartotinas, pvz.: dirba vedėjo pareigose – netaisyklinga, galima**dirbti vedėja**ar**eiti vedėjo pareigas**. Skiriama **į pareigas** ir **pareigoms**. Darbuotojai ne užima, o **eina pareigas**. Paaukštinti, pažeminti pareigose – nevartotini pasakymai; turi būti paaukštinti, pažeminti pareigas; perkelti (skirti) į aukštesnes (žemesnes) pareigas. Netinka ir pasakymas paaukštinti pareigomis.